**Analitic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Analitic vorbind pot să-ţi spun că ne-am fost

Cineva, undeva, o schimbare de sens,

Analitic vorbind ne-am ştiut pe de rost

Ca şi cum ne-am trăit într-o moarte intens

Şi mai ştiu că-ntr-un timp te-am pierdut oscilând

Între minus şi plus, între cerc şi pătrat

Să te aflu târziu în sincopa de gând

Ca pe-un val rătăcit. Prea târziu m-ai chemat?

Prea devreme ţi-am scris neştiind că m-aştepţi

Între cer şi pământ, între sfert şi întreg,

Analitic vorbind niciodată adepţi

Nu i-am fost altui vis... N-aş avea cum să neg.

- Descifrând versul tău analitic încerc

Să găsesc sensuri noi când abscisele tac,

Mi se pare c-aş fi cotangent unui cerc,

Într-o sferă de plumb, al compasului ac

Pare strâmb uneori, alteori circumscris

În hazardul impus cu enunţuri de fond

Fără formă, dar eu te aştept într-un vis,

Analitic vorbind sunt un cub vagabond.

Îmi străbaţi vertical perimetrul zâmbind

Ca un flux de culori, către plus infinit,

Mă inviţi să urmez, analitic vorbind,

Un poem delicat, ca un basm nenumit.

Liliana Trif Ioan Grigoraș